Η επίδραση ενός προγράμματος δημιουργικού χορού στην κινητική δημιουργικότητα και τη σωματική - κιναισθητική νοημοσύνη μαθητών νηπιαγωγείου
Authors: Μιχελάκη Ελένη 
Published: July 2022

Σκοπός αυτής της έρευνας ήταν η ολοκλήρωση ενός προγράμματος δημιουργικού χορού για παιδιά προσχολικής ηλικίας (5±0.5 ετών) και η εξέταση της επίδρασής του στην ανάπτυξη της σωματικής - κιναισθητικής νοημοσύνης και της κινητικής δημιουργικότητάς τους. Μέσα από την ερευνητική διαδικασία εξετάστηκαν επιπλέον τα εξής ερωτήματα: α) είναι κατανοητό και εφαρμόσιμο το συγκεκριμένο πρόγραμμα σε μαθητές νηπιαγωγείου; β) ποια είναι η συναισθηματική και συμμετοχική ανταπόκριση των μαθητών στα μαθήματα; και γ) ποια είναι η σχέση της σωματικής - κιναισθητικής νοημοσύνης και της κινητικής δημιουργικότητας;Στην ερευνητική διαδικασία έλαβαν μέρος δύο τμήματα νηπιαγωγείου, είκοσι οκτώ νήπια στο σύνολο (14 αγόρια και 14 κορίτσια). Για να απαντηθούν με επάρκεια όλα τα ερευνητικά ερωτήματα χρησιμοποιήθηκαν μικτές μέθοδοι έρευνας. Αυτή η μεθοδολογία απαιτεί την αξιοποίηση μεθόδων συλλογής δεδομένων και τεχνικών ανάλυσης τόσο από την ποιοτική όσο και από την ποσοτική παράδοση (Armitage, 2005). Συγκεκριμένα επιλέχθηκαν δύο διαφορετικές ερευνητικές μέθοδοι: η αξιολογική μελέτη περίπτωσης και η πειραματική μέθοδος. Μέθοδοι συλλογής δεδομένων της έρευνας αποτέλεσαν: το ημερολόγιο, η βιντεοσκόπηση και οι φωτογραφίες, τα αυτοσχέδια φύλλα παρατήρησης, η δοκιμασία αξιολόγησης της σωματικής - κιναισθητικής νοημοσύνης και το τεστ κινητικής δημιουργικότητας της Wyrick (1968), όπως αυτό διαμορφώθηκε για παιδιά από την Johnson (1978). Στα αριθμητικά δεδομένα έγινε ανάλυση διακύμανσης επαναλαμβανόμενων μετρήσεων. Η ανάλυση των ποιοτικών δεδομένων βασίστηκε στη στρατηγική ανάλυσης των Miles και Huberman (1994) (matrix display strategies). Οι τεχνικές ανάλυσης που χρησιμοποιήθηκαν σε αυτό το μέρος της έρευνας ήταν η καταμέτρηση των λέξεων (word counts) και οι λέξεις-κλειδιά (keywords-in-context analysis).Μέσα από την ερευνητική διαδικασία παρατηρήθηκε ότι ο δημιουργικός χορός μπορεί να προσφέρει σημαντικά παιδαγωγικά οφέλη για τους μαθητές προσχολικής ηλικίας. Πιο συγκεκριμένα, διαπιστώθηκε: 1) η σωματική - κιναισθητική νοημοσύνη και η κινητική δημιουργικότητα των νηπίων μπορούν να αναπτυχθούν μέσα από τις δραστηριότητες του ειδικού προγράμματος δημιουργικού χορού, 2) τα μαθήματα δημιουργικού χορού που πραγματοποιήθηκαν για τις ανάγκες της έρευνας ήταν κατανοητά και εφαρμόσιμα στους μαθητές προσχολικής ηλικίας και συνέβαλαν στην ανάδειξη των θετικών τους συναισθημάτων και 3) τα νήπια με αυξημένη κινητική δημιουργικότητα είχαν αυξημένη σωματική - κιναισθητική νοημοσύνη.Επιπλέον, μέσα από την ερευνητική διαδικασία διαμορφώθηκαν και προτείνονται δραστηριότητες και ενδεικτικές κλίμακες για την αξιολόγηση της σωματικής - κιναισθητικής νοημοσύνης, για όσους ερευνητές επιθυμούν να αξιολογήσουν τη σωματική - κιναισθητική νοημοσύνη μαθητών προσχολικής ηλικίας μέσω της ποιοτικής παρατήρησης. Οι κλίμακες αξιολόγησης σε συνδυασμό με τη δημιουργία της δοκιμασίας αξιολόγησης της σωματικής - κιναισθητικής νοημοσύνης που παρέχονται, προσδοκούμε ότι αποτελούν ένα σημαντικό βήμα για όσους επιθυμούν να εξελίξουν την έρευνα προς την κατεύθυνση της δημιουργίας ενός τεστ για την αξιολόγηση της σωματικής - κιναισθητικής νοημοσύνης των μαθητών νηπιακής ηλικίας.